Author: Peter
Last saved by: Vyziva
Company: urad

Predkladacia správa

Na príprave predkladaného návrhu aktualizácie Programu ozdravenia výživy obyvateľov Slovenskej republiky sa podieľala pracovná skupina pre aktualizáciu Programu ozdravenia výživy obyvateľov Slovenskej republiky, zložená z členov nominovaných hlavným hygienikom Slovenskej republiky, t. j. zo zástupcov rezortov zapojených do realizácie Programu ozdravenia výživy obyvateľov Slovenskej republiky v súlade s uznesením vlády č. 894 zo dňa 13. 10. 1999 (Ministerstvo zdravotníctva SR , Ministerstvo pôdohospodárstva SR, Ministerstvo financií SR, Ministerstvo hospodárstva SR, Ministerstvo práce, sociálnych vecí a rodiny SR, Ministerstvo vnútra SR, Ministerstvo obrany SR, Ministerstvo kultúry SR a Ministerstvo školstva SR), ďalej zo zástupcov akademickej obce a potravinárskeho priemyslu.
Slovenská republika sa pokúsila znížiť negatívne vplyvy životného štýlu a najmä rizikových faktorov výživy prostredníctvom Programu ozdravenia výživy obyvateľov Slovenskej republiky, ktorý bol prijatý dňa 13. 10. 1999  uznesením vlády Slovenskej republiky č. 894. Najvýznamnejším dôvodom pre prípravu, aplikáciu a prijatie tohto programu bola skutočnosť, že existuje dlhodobá energetická nadmernosť vo výžive a jej nevyváženosť v zastúpení živín a ochranných faktorov u nášho obyvateľstva, ktorá vytvára rizikové podmienky z hľadiska výskytu chorôb neinfekčnej povahy, najmä kardiovaskulárnych a onkologických chorôb, obezity a cukrovky. 
Dôvodom aktualizácie Programu ozdravenia výživy obyvateľov Slovenskej republiky je prijatie viacerých významných dokumentov v oblasti výživy na úrovni Svetovej zdravotníckej organizácie a Európskej komisie, ktoré obsahujú upravenú stratégiu, priority a ciele. Ako príčinná súvislosť u Európskeho obyvateľstva sú uvádzané napríklad: 
-	demografický posun smerom k starším vekovým skupinám, 
-	rozvoj epidémie obezity,
-	pretrvávajúci nepriaznivý zdravotný stav, najmä pokiaľ ide o vysoký výskyt kardiovaskulárnych chorôb, onkologických chorôb a cukrovky,  
-	nové vedecké poznatky v oblasti výživy,
-	nové priority v oblasti vedy a výskumu vo výžive,
-	nová legislatíva Európskej únie v oblasti potravín a výživy.
Premietnutie upravenej stratégie, priorít a cieľov ako úloh členských krajín Európskej únie (EU) sa v Slovenskej republike v súčasnosti uskutočňuje prijímaním významných dokumentov a programov v špecifických oblastiach, ako sú napríklad Národný program prevencie obezity, Koncepcia štátnej politiky zdravia Slovenskej republiky, Národný program podpory zdravia, Programové vyhlásenie vlády Slovenskej republiky. Takýmto dokumentom v oblasti výživy je predkladaný návrh aktualizovaného Programu ozdravenia výživy obyvateľov Slovenskej republiky.
Správna výživa je základným predpokladom zdravého vývoja človeka, hlavnou podmienkou prevencie a súčasťou liečby závažných chorôb, ktoré postihujú veľké skupiny obyvateľstva, jeho chorobnosť a úmrtnosť a majú tiež nezanedbateľné sociálne a ekonomické dosahy. Nesprávne zloženie stravy, nezodpovedajúce aktuálnym potrebám organizmu ako jeden z významných rizikových faktorov , prípadne príjem škodlivých látok, môže narušiť jeho dynamickú rovnováhu a vyvolať rôzne chorobné zmeny ako sú kardiovaskulárne choroby, nádorové choroby, cukrovka, obezita a iné. Naopak, správnym zložením stravy je možné posilniť niektoré adaptačné mechanizmy, a tak znížiť škodlivý vplyv rizikových faktorov. Napríklad dostatočný príjem antioxidanov (vitamín C, E, karotenoidy) môže priaznivo vplývať v prevencii aterosklerózy. Zabezpečiť správnu výživu obyvateľstva patrí medzi základné požiadavky hospodársky a kultúrne vyspelej spoločnosti. 
Cestu k zlepšeniu súčasného nepriaznivého spôsobu stravovania obyvateľov Slovenskej republiky je potrebné vidieť najmä v informovanosti obyvateľstva, v ponuke vhodných potravín a predovšetkým v aktívnom prístupe spotrebiteľov k zmene stravovacích návykov.  
Vzhľadom na to, že dosiahnutie pozitívnych zmien v stravovacích návykoch a vo výživovom stave a v nadväznosti nato následne aj zdravotného stavu obyvateľstva je dlhodobý proces, je racionálne vyhodnotiť plnenie aktualizácie Programu ozdravenia výživy obyvateľov Slovenskej republiky v roku 2015. Uvedený termín je súčasne v súlade s významným cieľom Európskej charty boja proti obezite - zvrátiť trend obezity do roku 2015.
Návrh aktualizácie Programu ozdravenia výživy obyvateľov Slovenskej republiky bude naďalej financovaný z rozpočtových kapitol štátneho rozpočtu prostredníctvom kapitoly Ministerstva zdravotníctva Slovenskej republiky (prostredníctvom pridelených finančných prostriedkov Úradu verejného zdravotníctva SR a regionálnym úradom verejného zdravotníctva v Slovenskej republike), Ministerstva pôdohospodárstva Slovenskej republiky, Ministerstva vnútra Slovenskej republiky, Ministerstva školstva Slovenskej republiky,  Ministerstva obrany Slovenskej republiky, Ministerstva kultúry Slovenskej republiky a Ministerstva práce, sociálnych vecí a rodiny Slovenskej republiky rovnako ako v prípade platného a realizovaného Programu ozdravenia výživy obyvateľov Slovenskej republiky. Uvedené finančné prostriedky sú zabezpečené v rámci schválených limitov návrhu rozpočtu verejnej správy na roky 2009 až 2011. Doplnkovými možnosťami financovania sú rozpočty miest a obcí, príspevky potravinárskych organizácií, príspevky mimovládnych organizácií, medzinárodných organizácií a fondy Európskej únie, Svetovej zdravotníckej organizácie a Svetovej organizácie pre výživu a poľnohospodárstvo. Uvedený návrh nemá žiadny vplyv na životné prostredie, zamestnanosť a podnikateľské prostredie.
Materiál bol v dňoch 23. 10 – 5. 11. 2008 predložený na medzirezortné pripomienkové konanie.